Een sterf, twee beseer in skietgeveg met polisieFoto: Facebook Een mens is dood en twee mense ernstig beseer ná ŉ skietgeveg met die polisie Donderdagmiddag in William Nicolrylaan in Randburg, Johannesburg. Lt.genl. Tsekiso Mofokeng, woordvoerder van die polisie, het aan Maroela Media gesê die polisie was besig om misdaadverdagtes se motor te agtervolg, toe die skietery uitgebreek het. Dit is sover nie duidelik waarom die polisie die motor agtervolg het nie. “Die vier verdagtes in die motor het agtergekom die polisie agtervolg hulle en het probeer wegjaag. Die polisiebeamptes het hulle agternagesit,” het Mofokeng gesê. Die bestuurder het beheer oor die motor verloor en teen twee voertuie en ŉ motorfiets gebots voordat dit gerol het. Foto: Facebook “Twee verdagtes het uit die motor gespring en op die polisie begin skiet. Die polisie het teruggeskiet en die twee verdagtes is ernstig beseer,” het Mofokeng gesê. “ŉ Derde verdagte het ook uit die motor gespring en kon daarin slaag om weg te hardloop.” Die vierde verdagte is in die botsing dood. Die polisie het op die toneel op twee ongelisensieerde vuurwapens beslag gelê. Mofokeng het gesê die motoriste en motorfietsbestuurder wat in die botsing beseer is, is na nabygeleë hospitale geneem vir mediese behandeling.